**ДО**

**Г-Н ЙОРДАН СТАВРЕВ**

**ЗАМ.-КМЕТ „ОБЩЕСТВЕН РЕД И СИГУРНОСТ“**

**КОПИЕ ДО**

**Г-ЖА ЮЛИЯ КОЛЕВА**

**НАЧАЛНИК-ОТДЕЛ АНД**

**СТАНОВИЩЕ**

От Боряна Костова **–** гл. юрисконсулт в отдел АНД

**Относно:** изменение и допълнение на чл. 9, ал. 3 и чл. 31, ал. 2 от Наредба за осигуряване на обществения ред, с огледвъвеждане на забрана и санкция за продажба на бира, вино и спиртни напитки в магазини и в обекти към бензиностанции след 22.00 ч.

**УВАЖАЕМИ Г-Н СТАВРЕВ,**

Изпълних съобразно компетентността си възложената задача по изработване на мотивиран проект за изменение и допълнение на Наредба за осигуряване на обществения ред (НООР), както и придружаващите го – доклад и частична предварителна оценка на въздействието.

В посочените документи е мотивирано изменението и допълнението на чл. 9, ал. 3; чл. 11, ал. 2, ал. 5 и ал. 6 и на чл. 31, ал. 2 от НООР. Изразявам несъгласието си с предложението за разширяване на съставите на нарушения, посочени в чл. 9, с въвеждане на нова забрана в Наредбата, по отношение на продажбата на алкохолни напитки след 22.00 ч., в магазини и в други търговски обекти, предложена Ви устно, в хода на среща с ръководни служители на ОД на МВР-Пловдив, директора на ОП „Общинска охрана“ и др., проведена на 29.06.2022 г. и респ. с допълването на санкционната норма на чл. 31, ал. 2, представени с горецитираните, в следните формулировки:

„§**1. Да се измени и допълни чл. 9, алинея 3 от Наредбата за осигуряване на обществения ред, като в нея се създава т. 6 и добива следния вид:**

т. 6. Продажбата на бира, вино и спиртни напитки, в магазини и в обектите към бензиностанции, се забранява в часовия интервал от 22.00 ч. до 08.00 ч.“ и

**„§5. Да се измени и допълни чл. 31, алинея 2 от Наредбата за осигуряване на обществения ред, като същата добива следния вид:**

„Ал. 2. За нарушения на разпоредбите на чл. 9, ал. 1, т. 1 – 6, т. 9-11 и ал. 3, т. 6; чл. 18 и чл. 19, на физическите лица се налага глоба в размер от 300 до 3000 лв., а на юридическите лица и едноличните търговци: имуществена санкция в размер от 3000 до 30 000 лв.“.

Считам, че посочените предложения нямат място в проекта, респ. в частичната предварителна оценка на въздействието и доклада Ви, тъй като:

1. Регулирането на продажбата на стоки, съдържащи алкохол, става посредством заплащането на акциз и сдобиването с различни лицензии/регистрации, като с оглед на специализираната закрила на децата са въведени ограничения в чл. 5б от Закона за закрила на детето, пресъздадени и доразвити в чл. 9, ал. 3, т. 1-3 от НООР. Други правомощия на кметовете в тази посока не са предоставени.
2. От формулирането на забраната не става ясен критерият, по който са избрани обектите, в които да не се продава бира, вино и спиртни напитки, т. е. постига се неравно третиране на собствениците/ползвателите на търговските обекти, чрез които се извършва визираната дейност **и в този смисъл противоречие** с чл. 37, пар. 1 от Консолидираните текстове на Договора за Европейския съюз и на Договора за функционирането на Европейския съюз от 13.12.2007 г., който гласи, че: „Държавите-членки привеждат в съответствие съществуващите държавни монополи с търговски характер, така че да се гарантира, че няма да съществува дискриминация между гражданите на държавите-членки по отношение на условията, при които стоките се доставят и търгуват.“.
3. Не се откриват разпоредби или подразделения на нормативен акт от по-висока степен, който цитираната нова забрана да доразвива. Единственият контрол над търговия, който се въвежда с Конституцията на Република България е държавният върху всички здравни заведения, както и върху производството на лекарствени средства, биопрепарати и медицинска техника, и върху търговията с тях (чл. 52, ал. 3). Следователно, налице е **противоречие на чл. 7, ал. 2 от Закона за нормативните актове.**
4. Контролът, установен в НООР, за борба с противообществените прояви, свързани с продажбата и употребата на бира, вино и спиртни напитки, е обезпечен в достатъчна степен от разпоредбите на: чл. 4, ал. 8, чл. 9, ал. 1, т. 7, ал. 3, т. 1-3; чл. 10, ал. 5 и ал. 9; чл. 13, ал. 1; чл. 18, ал. 2; чл. 22, ал. 5 и съответно санкционните норми на чл. 30, ал. 2 и чл. 31 от НООР.

С оглед на гореизложеното, предлагам текстовете на §1 и §5 да бъдат премахнати от проекта, частичната предварителна оценка на въздействието и доклада Ви, тъй като са нищожни.

С уважение:

гл. юрк. Б. Костова